Document ID: 32014D0637

KOMISSION TÄYTÄNTÖÖNPANOPÄÄTÖS,
annettu 28 päivänä elokuuta 2014,
täytäntöönpanopäätöksen 2014/178/EU liitteen muuttamisesta eräissä jäsenvaltioissa afrikkalaisen sikaruton vuoksi rajoitusten kohteena olevien alueiden osalta
(tiedoksiannettu numerolla C(2014) 6169)
(ETA:n kannalta merkityksellinen teksti)
(2014/637/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (3) ja erityisesti sen 4 artiklan 3 kohdan,
sekä katsoo seuraavaa:
(1)
Komission täytäntöönpanopäätöksessä 2014/178/EU (4) säädetään eläinten terveyttä koskevista toimenpiteistä afrikkalaisen sikaruton torjumiseksi eräissä jäsenvaltioissa. Kyseisen päätöksen liitteessä määritetään ja luetellaan tiettyjä alueita, jotka on erotettu toisistaan epidemiologiseen tilanteeseen perustuvan riskitason mukaan. Luettelossa on mukana tiettyjä Viron, Italian, Latvian, Liettuan ja Puolan alueita.
(2)
Elokuun 2014 alusta lähtien on ilmoitettu useista uusista taudinpurkauksista kotieläiminä pidettävissä sioissa lähellä Latvian ja kolmansien maiden välistä rajaa sekä Latvian ja Viron rajaa. Luonnonvaraisissa sioissa on todettu tapauksia Latvian alueilla, jotka eivät tällä hetkellä kuulu täytäntöönpanopäätöksen 2014/178/EU soveltamisalaan. Lisäksi elokuun 2014 alusta lähtien on esiintynyt useita uusia taudinpurkauksia kotieläiminä pidettävissä sioissa Liettuassa ja Puolassa. Taudinpurkauksien lukumäärä, laajuus ja sijainti osoittavat taudin levinneisyyden muuttuneen.
(3)
Nykyisen epidemiologisen tilanteen kehittyminen olisi otettava huomioon arvioitaessa Latvian, Liettuan, Puolan ja naapureina olevien kolmansien maiden eläinten terveystilanteesta aiheutuvaa riskiä. Jotta eläinten terveyttä koskevat torjuntatoimenpiteet voidaan kohdentaa ja jotta voidaan estää afrikkalaisen sikaruton leviäminen ja ehkäistä tarpeettomat häiriöt unionin sisäisessä kaupassa ja perusteettomien esteiden asettaminen kaupalle kolmansissa maissa, unionin luetteloa alueista, joihin sovelletaan täytäntöönpanopäätöksessä 2014/178/EU säädettyjä eläinten terveyttä koskevia torjuntatoimenpiteitä, olisi muutettava, ja siinä olisi otettava huomioon eläinten nykyinen terveystilanne kyseisen taudin osalta Latviassa, Liettuassa, Puolassa ja naapureina olevissa kolmansissa maissa.
(4)
Sen vuoksi on tarpeen korvata täytäntöönpanopäätöksen 2014/178/EU liite tiettyjen Viron, Latvian, Liettuan ja Puolan alueiden sisällyttämiseksi siihen.
(5)
Täytäntöönpanopäätöstä 2014/178/EU olisi sen vuoksi muutettava.
(6)
Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan täytäntöönpanopäätöksen 2014/178/EU liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 28 päivänä elokuuta 2014.

Labels: 0
18
6